
Text rozhodnutia
Súd: Krajský súd Košice Spisová značka: 3Sd/34/2012 Identifikačné číslo súdneho spisu: 7012200520 Dátum vydania rozhodnutia: 27. 06. 2012 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2012:7012200520.2
Uznesenie Krajský súd v Košiciach, v právnej veci navrhovateľa: I. Š. C. V. T. S. J. M., trvale bytom C..B.. R. XX/ XX, D. Y., proti odporkyni: Sociálna poisťovňa, ústredie so sídlom Ul. 29. augusta č. 8, Bratislava, v konaní o opravnom prostriedku navrhovateľa proti rozhodnutiu odporkyne č. XXX XXX XXXX X zo dňa 26. januára 2012, takto
r o z h o d o l :
Konanie z a s t a v u j e.
Žiaden z účastníkov n e m á právo na náhradu trov konania.
o d ô v o d n e n i e :
Podaním zo dňa 16. marca 2012 sa navrhovateľ domáha preskúmania zákonnosti rozhodnutia odporkyne č. XXX XXX XXXX X zo dňa 26. januára 2012, ktorým mu podľa § 65 ods. 1 a § 82 zákona č. 461/2003 Z. z. o sociálnom poistení v znení neskorších predpisov a podľa čl. 52 ods. 1 písm. b/ nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia priznala od 8. januára 2012 starobný dôchodok v sume 57 Eur mesačne.
Proti tomuto rozhodnutiu podal včas opravný prostriedok - odvolanie navrhovateľ, z dôvodu jeho nesúhlasu s priznanou výškou starobného dôchodku, nakoľko mu neboli započítané preukázané náhradné doby, počas ktorých bol evidovaný na úrade práce ako nezamestnaný. Zároveň uviedol, že potvrdenie úradu práce predložil osobne k podanej žiadosti.
Z obsahu úradného záznamu zo dňa 12. júna 2012 (v súdnom spise č. l. 10) vyplýva, že navrhovateľ vzal svoj návrh v celom rozsahu späť. Písomné späťvzatie návrhu zo strany navrhovateľa bolo súdu doručené dňa 15. júna 2012, v ktorom okrem iného uviedol, že napadnuté rozhodnutie odporkyne považuje za vecne správne.
Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a.
Podľa § 250d ods. 3, veta prvá O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2).
Podľa § 250h ods. 2 O.s.p. veta pred bodkočiarkou, až do rozhodnutia súdu môže žalobca vziať žalobu späť.
Pretože navrhovateľ vzal svoj návrh v celom rozsahu späť pred rozhodnutím súdu vo veci samej, bolo potrebné konanie podľa vyššie citovaných zákonných ustanovení zastaviť.
O náhrade trov konania bolo rozhodnuté podľa § 146 ods. 1 písm. c/, § 246c ods. 1 250l ods. 2 O.s.p. tak, že žiaden z účastníkov nemá právo na ich náhradu pretože konanie bolo zastavené.
Poučenie:
Proti tomuto uzneseniu možno podať odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

